O‘zbekistondagi qaysi dehqon bozorlarida go‘sht eng arzon narxda sotilayotgani ma’lum qilindi

Davlat statistika qo‘mitasi 9-iyun kuni O‘zbekistondagi dehqon bozorlarida alohida turdagi oziq-ovqat mahsulotlarining narxlarini o‘rganib chiqdi va o‘tkazilgan kuzatuv natijalari bo‘yicha mahsulotlarning minimal-maksimal narxlarini keltirdi. Unda faqatgina dehqon bozorlari hududidagi oziq-ovqat mahsulotlari narxlari hisobga olingan. Supermarket, minimarket, do‘konlardagi narxlar inobatga olinmagan.

Mol go‘shti (suyaksiz go‘shtidan tashqari) 37 000 so‘mdan 65 000 so‘mgacha (kilogramm)
Kuzatuv natijasiga ko‘ra, 1 kilogramm mol go‘shtining (suyaksiz go‘shtidan tashqari) minimal narxi, Nukus shahrining “Nukus dehqon bozori”da qayd etilgan (37 000 so‘m). Mol go‘shtining maksimal narxi esa, Toshkent shahrining Oloy dehqon bozori, “Farhod dehqon bozori” va “Mirobod dehqon bozori”da kuzatildi (65 000 so‘m).
Qo‘y go‘shti 39 000 so‘mdan 75 000 so‘mgacha (kilogramm)
Qo‘y go‘shtining minimal narxi kuzatuv natijasiga ko‘ra, Toshkent shahrining “Mirobod dehqon bozori”da (39 000 so‘m) ro‘yxatga olingan. Maksimal narxi esa, Toshkent shahrining Oloy dehqon bozorida (75 000 so‘m) kuzatildi.
Kartoshka 1 500 so‘mdan 6 000 so‘mgacha (kilogramm)
Olib borilgan kuzatuv natijalariga ko‘ra, kartoshkaning minimal narxi Andijon shahrining “Yangi bozor dehqon bozori” va “Andijon shahar markaziy dehqon bozori”, Termiz shahrining “Markaziy dehqon oziq-ovqat bozori”da qayd etilgan (1 500 so‘m). Maksimal narxi esa, Toshkent shahrining “Mirobod dehqon bozori”da (6 000 so‘m) qayd etildi.
Piyoz 500 so‘mdan 3 000 so‘mgacha (kilogramm)
Kuzatuv natijasiga ko‘ra, piyoz mahsulotining minimal narxi Termiz shahrining “Markaziy dehqon oziq-ovqat bozori”da (500 so‘m) ro‘yxatga olindi. Maksimal narxi esa, Urganch shahrining “Urganch markaziy dehqon bozori”, Toshkent shahrining Oloy dehqon bozori va “Mirobod dehqon bozori”da kuzatildi (3 000 so‘m).
Sabzi 1 000 so‘mdan 5 000 so‘mgacha (kilogramm)
Sabzi mahsulotining minimal narxi kuzatuv natijasiga ko‘ra, Jizzax shahrining “Eski shahar dehqon bozori”, Termiz shahrining “Markaziy dehqon oziq-ovqat bozori” va “Termiz shahar dehqon oziq-ovqat bozori”, Guliston shahrining “Guliston dehqon bozori”, Farg‘ona shahrining “Markaziy dehqon bozori”, Toshkent shahrining “Farhod dehqon bozori”da (1 000 so‘m) qayd etilgan. Maksimal narxi esa, Toshkent shahrining Oloy dehqon bozorida (5 000 so‘m) kuzatildi.
Tuxum 6 000 so‘mdan 13 000 so‘mgacha (10 dona)
Tuxum mahsulotining kuzatuv natijasiga ko‘ra, minimal narxi Guliston shahrining “Guliston dehqon bozori”, Toshkent shahrining “Farhod dehqon bozori”da qayd etildi (6 000 so‘m). Maksimal narxi esa, Toshkent shahrining Oloy dehqon bozorida qayd etilgan (13 000 so‘m).
Guruch 4 500 so‘mdan 18 000 so‘mgacha (kilogramm)
Kuzatuv natijalariga ko‘ra, guruch mahsulotining minimal narxi Nukus shahrining “Nukus dehqon bozori”da ro‘yxatga olingan (“Nukus 2” navli guruch 4500 so‘m). Maksimal narx esa, Toshkent shahrining Oloy dehqon bozori va “Mirobod dehqon bozori”da kuzatildi (“Lazer” navli guruch 18 000 so‘m).
O‘simlik yog‘i 8 400 so‘mdan 14 500 so‘mgacha (litr)
O‘simlik yog‘i mahsulotlarining kuzatuv natijasiga ko‘ra, minimal narxi Toshkent shahrining “Eski jo‘va” dehqon bozori, Qo‘yliq dehqon bozori va “Mirobod dehqon bozori”da (mahalliy paxta yog‘i 8 400 so‘m) kuzatildi. Maksimal narxi esa, Toshkent shahrining Oloy dehqon bozorida (kungaboqar yog‘i 14 500 so‘m) kuzatildi.
Shakar 5 500 so‘mdan 7 000 so‘mgacha (kilogramm)
Shakar mahsulotining kuzatuv natijasiga ko‘ra, minimal narxi Toshkent shahrining Oloy dehqon bozori, “Farhod dehqon bozori”, “Mirobod dehqon bozori”, “Eski jo‘va” dehqon bozori va Qo‘yliq dehqon bozorida (5 500 so‘m) qayd etildi. Maksimal narxi esa, Toshkent shahrining “Mirobod dehqon bozori”da (7 000 so‘m) kuzatildi.
Eslatib o‘tamiz, 15-iyundan boshlab “yashil” va “sariq” hududlarda buyum bozorlari faoliyatiga ham ruxsat berildi. Bunda buyum bozorlari doimiy ravishda dezinfeksiya qilinishi, ularning kirish-chiqish joylarini pirometrlar, antiseptik vositalar va dezinfeksion “to‘shak”lar bilan jihozlanishi, sotuvchilar va xaridorlar tibbiy niqob va tibbiy qo‘lqoplardan foydalanishi, ijtimoiy masofani saqlashi, shuningdek, har bir fuqaroning tana haroratini o‘lchab, 37 daraja va undan yuqori bo‘lgan, infeksiya alomatlari mavjud bo‘lgan holatda hamda tibbiy niqobda bo‘lmagan hollarda buyum bozorlari hududiga kiritmaslik choralarini ko‘rish talab etiladi.